དེའི་རྗེས་ངས་ནང་ལོག་གི་གྲོགས་པོ་ཞིག་ལ་ཁ་པར་གཏོང་སྐབས་གློ་བུར་དུ་མགྲིན་པ་འགག་སོང༌།ཡིན་ནའང་ངས་ཨུ་ཚུགས་ཀྱིས་ལྷ་སའི་འོད་ལམ་ལམ་གྱི་ཉི་འོད་དང་གཙུག་ལག་ཁང་གི་ཐང་ཆེན་གྱི་མགོ་ཡོམ་འཁོར་བའི་འོད་ཟེར།བར་བསྐོར་ལམ་གྱི་མཐུ་ནུས།མངར་ཇ་འཐུང་སའི་རྣོ་ཁབ་ལེན་ལྟ་བུའི་འདྲེན་ཤུགས།ད་དུང་སྙིང་ཉེ་བའི་དགོན་པ་དེ་དག་གླེང་བ་ཡིན་ལ་དགོན་པ་དེ་དག་གི་ཡིད་སེམས་འགུག་པའི་སྐུ་འདྲ་དང་བློ་ཡིད་འདྲེན་པའི་བླ་མ་དང་དགེ་འདུན་པ་ཚོ་གླེང་བ་ཡིན།ད་དུང་ང་རང་འདྲ་བའི་ཁྲག་རྒྱུད་དང་རུས་གསེང་ན་རྒྱ་མིན་བོད་མིན་གྱི་མི་ཚོའང་གླེང་བ་ཡིན།བོད་ཡུལ་དང་རྒྱ་ཡུལ་ན་ཁམས་པའི་ཡུལ་སྐད་འདྲེས་པའི་དབུས་སྐད་དང་སུ་ཁྲོན་ཡུལ་སྐད་འདྲེས་པའི་རྒྱ་མིའི་སྤྱི་སྐད་བརྗོད་ཀྱིན་པ་ལྟ་བུའང་གླེང་བ་ཡིན།ངས་མཐར་ཐུག་ཁྲག་གིས་བརྫིས་པའི་སྔོ་ཚལ་ཚོང་ར་གསོལ་འདེབས་ཁྲོད་བརྒལ་པའི་ཁོང་ཚོ་གླེང་ཐུབ་མ་སོང༌།བརྐྱངས་ཕྱག་འཚལ་བའི་གྲྭ་བཙུན་ཉིས་བརྒྱ་ཡ།ངས་ཇི་ལྟར་བྱས་ན་ད་གཟོད་ཁྱེད་ཚོ་རྟོགས་ཐུབ་བམ།ཁ་པར་གྱི་ཕ་རོལ་ནས་མི་ཞིག་གི་སྐད་གདངས་ལྷོ་ཕྱོགས་ཀྱི་གློག་རྒྱུན་ཧྲག་ཧྲག་གི་སྒྲ་དང་འགྲོགས་ནས་བཞུར་ཡོང༌།ཧ་ལམ་དེ་ནི་ཁྱོད་ཀྱི་ཁ་ཕྱོགས་ཡིན་སྲིད་ཁྱོད་ཀྱི་འདི་ལྟ་བུའི་སྣང་བ་བན་བུན་དང་འདི་འདྲའི་རང་ཉིད་ཀྱི་གནས་ཐིག་གཏན་འཁེལ་མེད་པ་ཏག་ཏག་ཁྱོད་ཀྱི་ཡིན་པ་ལས་གཞན་གྱི་ཡིན་མི་སྲིད།